**Medzinárodný folklórny festival MYJAVA 2025 bude najmä o návratoch ku koreňom**

Už tento týždeň začne Myjava opäť po roku ožívať ľudovými tradíciami, hudbou, tancom, spevom, remeslami a dobrou náladou. Začne sa totiž 65. ročník Medzinárodného folklórneho festivalu MYJAVA 2025, ktorý potrvá do nedele 22. júna 2025.

**Program odštartuje na námestí a v múzeu**

Myjavský sviatok folklóru ponúkne divákom počas piatich dní viac ako 40 zaujímavých programov určených pre návštevníkov všetkých vekových kategórii. Prvé z nich sa budú konať už v stredu 18. júna 2025. Pôjde o detské pásmo tvorené tradičnými hrami a tvorivými aktivitami na myjavskom námestí nazvané En-ten-tíčki, ktoré sa začne o 9.00 h. Nasledovať bude vernisáž výstavy s názvom Od Váhu do sveta v SNM – Múzeu SNR v Myjave. Tá je naplánovaná na 16.00 h. Autorky L. Franická Macková a K. Mičicová v nej návštevníkom predstavia tradičný odev z Piešťan, Krakovian a okolia, ako aj takzvaný „národný kroj“. Téma výstavy odkazuje na počiatky folklórneho festivalu, ktorý sa formoval práve v týchto lokalitách.

Detský program En-ten-tíčki bude na Námestí M. R. Štefánika v Myjave pokračovať aj vo štvrtok 19. júna 2025 v čase od 9.00 do 11.00 h. Zároveň o 10.00 h začne v hlavnej sále Kultúrneho domu Samka Dudíka program zahraničných súborov určený pre žiakov základných a stredných škôl nazvaný Veľký svet malým ľuďom. A popoludní o 15.30 h sa na Gazdovskom dvore v mestskej časti Turá Lúka uskutoční prijatie zahraničných súborov, ktoré v tomto roku na myjavský festival zavítajú. Organizátori očakávajú príchod účinkujúcich z Českej republiky, Albánska, Kosova, Severného Cypru a Veľkonočných ostrovov (Čile). Upozorňujeme, že toto privítanie súborov spojené s tanečnou školou nie je určené širokej verejnosti, ale len členom uvedených súborov.

**Jubilujúci domáci, aj atraktívni hostia z Veľkonočného ostrova**

No a v piatok 20. júna 2025 sa už festival rozbehne naplno. Od 17.00 h začne premávať kyvadlová doprava medzi Turou Lúkou, autobusovou stanicou v Myjave a festivalovým areálom Trnovce zabezpečovaná autobusmi SAD Trenčín a posilnená o turistický vláčik. O 18.30 h otvorí svoje brány Mestečko MY-A-VY, začne fungovať Kuchyňa starých materí a o 19.00 h Divadlo Korbáč uvedie ďalšiu epizódu zo života svojráznych obyvateľov mestečka nazvanú Jako Ščefán ze strícom Hruškom prevelikú slávu uchistali. Slávnostné otvorenie festivalu spojené s odovzdávaním Ceny festivalu je naplánované na 20.00 h a po ňom, o 20.50 h, bude hlavná scéna v amfiteátri patriť zahraničným hosťom a ich programu Vitajte, priatelia, na Myjave alebo Ako svet prichádza na kopanice. O 22.00 h súbory z cudzích krajín nahradia domáce kolektívy v pásme Naši jubilanti 75 - 25 - 70, ktoré - ako naznačuje jeho názov - bude venované jubilujúcim folklórnym telesám Kopaničiar, Kopa a Kýčer. Okrem toho si budeme môcť v prednom areáli pred amfiteátrom pozrieť fotografickú výstavu Kolo Piéščán zameranú na tradičné ženské odevné súčasti z Piešťan a okolia. Výstava tu bude nainštalovaná až do skončenia festivalu.

**Jarmek mosí bit, v amfiteátri bude dominovať západ Slovenska**

Sobotňajší program nemôže začať inak, ako tradičným Jarmekom pot mijafskú vežu, kedy od 9.00 h zaplnia myjavské námestie stovky predajcov, remeselníkov, tisícky návštevníkov a nebudú chýbať ani ukážky umenia účinkujúcich v Prehliadke krojov spojenou s krátkymi vystúpeniami na Javisku na rínku. Doplní ich hudobná produkcia Dychovej hudby Myjavci, Myjavských heligóniek a vystúpenie DFS Kopaničiarik. Kto má rád komornejšie programy, nemal by vynechať pásmo Hrali sme ako páni! v evanjelickom chráme Božom so začiatkom o 11.00 h. Ten bude venovaný hudobnému folklóru, muzikám, muzikantstvu a ich premenám v čase minulom a prítomnom. Vystúpia tu ĽH Andreja Záhorca, E. Bodnárová (Bratislava), Matej Beňo (Bolešov), ĽH Petra Obucha (Piešťany), ŽSSk Vranky (Nitra) a Varkocs (Žitný ostrov).

Festivalový areál Trnovce začne ožívať o 14.00 h v Mestečku MY-A-VY a s ním aj Kuchyňa starých materí – ponuka regionálnych špecialít (nielen) z rôznych kútov Slovenska. Deti sa môžu tešiť v mestečku na rozprávky, školičku tanca a spevu, česanie tradičných účesov a tiež Hriščo a bábkové divadlo v areáli pred reštauráciou. Programy v amfiteátri začnú o 16.00 h Otvorením amfiteátra s ĽH Kornička z Trenčína. Po nej bude pódium patriť Súťaži O cenu Samka Dudíka, v ktorej si "zmerajú sily" detské ľudové hudby z Veľkej Mane, Partizánskeho, Malinova, Myjavy, Trenčína, Poluvsia, Bratislavy, Piešťan, Borského Svätého Jura a Sládkovičova. O 17.45 h sa na javisku začne regionálny program folklórnych skupín západného Slovenska s názvom Odkazy z klenotnice vyskladaný z vystúpení Lanšpera (Závod), Cífera (Cífer), Tulipána (Čataj), Kubry (Trenčín - Kubrá), Podžiarana (Papradno), Drienky (Veľké Zálužie), Krakovčanky (Krakovany) a Praslice (Kozárovce). O 19.10 h si na pripravenej veľkoplošnej obrazovke pozrieme vydarený krátky dokument Košikár deviatich remesiel o košikárskom majstrovi Jánovi Cigánikovi z Veľkej Doliny a jeho nevšednej tvorbe. No a po roztancovaní všetkých na javisku i v hľadisku v rámci tanečnej školy pre celý festivalový areál nazvanej Tancuje celá Myjava začne o 20.00 h program zahraničných súborov Dedičstvo národov a svet za zrkadlom. O 21.45 h je naplánovaný program folklórnych súborov západného Slovenska s názvom Podoby s účasťou súborov Brezová (Brezová pod Bradlom), Trenčan (Trenčín), Trnafčan (Trnava), Technik, Szöttes (Bratislava), Vladimíra Haspru a Andrey Fábikovej (Šaľa). Komu sa bude po skončení programov v amfiteátri ľudovej kultúry stále máliť, môže sa presunúť do Mestečka MY-A-VY na Ľudovú zábavu s Ľudovou hudbou Andreja Záhorca z Bratislavy.

**Nedeľná pohoda s deťmi**

Festivalová nedeľa začne o 10.00 h remeselnými dielňami a školou tylovej paličkovanej čipky Myjavskej pahorkatiny pre malých i veľkých v pásme Remeslo má zlaté dno realizovanom v prednom areáli pred amfiteátrom. O 11.00 h znova ožije Mestečko MY-A-VY Kuchyňou starých materí a pred obedom, o 11.30 h, aby nám lepšie chutilo, nás rozosmeje Divadlo Korbáč s reprízou svojho piatkového vystúpenia. Za pozornosť určite stojí aj spomienkové rozprávanie Predsedovia zamerané na históriu i súčasnosť festivalu pohľadom súčasného a bývalých predsedov Prípravného výboru MFF MYJAVA so začiatkom o 13.30 h. Deti sa - rovnako ako v sobotu - môžu tešiť na rozprávky pri perníkovej chalúpke, školičky spevu a tanca, na tradičné Hriščo alebo bábkové divadlo. V amfiteátri si v nedeľu popoludní môžeme pozrieť dva veľké programy. O 14.00 h to bude pásmo detských folklórnych súborov Csali (Šamorín), Kopaničiarik (Myjava), Kornička (Trenčín), Tancovadlo (Piešťany), Raubíri a Spjevule (Skalice) a Verešváranček (Červeník) nazvané Pieseň o Roztancovadle - putovanie západným Slovenskom a o 15.40 h to bude záverečný galaprogram myjavského sviatku folklóru s titulom Poob(z)erané.

To samozrejme nie je všetko. Ak chcete mať lepšiu predstavu o kompletnom programe festivalu, sledujte festivalovú stránku [www.mffmyjava.sk](http://www.mffmyjava.sk), kde je postupne zverejňované všetko podstatné, čo o 65. ročníku Medzinárodného folklórneho festivalu MYJAVA 2025 potrebujete vedieť.

Medzinárodný folklórny festival MYJAVA 2025, ktorý je členom Medzinárodnej rady organizátorov folklórnych festivalov a ľudového umenia CIOFF (International Council of Organizations of Folklore Festivals and Folk Arts) a má status CIOFF International Festival Recognized, pripravuje mesto Myjava v spolupráci s Centrom tradičnej kultúry Myjava a SNM - Múzeom SNR v Myjave. Festival sa uskutoční s podporou Fondu na podporu umenia, Trenčianskeho samosprávneho kraja a pod záštitou Slovenskej komisie pre UNESCO. Hlavným partnerom festivalu je pivovar Urpiner.

*M. Hrin*